Občinski svet Občine Kamnik podeljuje Društvu general Maister Kamnik bronasto priznanje Občine Kamnik za ohranjanje spomina na generala Maistra in širjenje domoljubja zlasti med mladimi.

Društvo general Maister Kamnik je domoljubno veteransko društvo, ki skrbi za ohranjanje spomina na kamniškega rojaka Rudolfa Maistra in njegove borce za severno mejo. Predlog za ustanovitev društva je leta 2002 podalo več Kamničanov, med njimi častni član Društva general Maister Ljubljana dr. Niko Sadnikar in tedanji župan Občine Kamnik Anton Tone Smolnikar. Ustanovni zbor podružnice Društva general Maister Ljubljana je bil 25. septembra 2003. Udeležilo se ga je 27 podpornikov. V vodstvo so bili imenovani Nikolaj Pinterič kot predsednik ter člana Jože Arko in Aleksander Sarnavsky. Samostojno Društvo general Maister Kamnik je bilo ustanovljeno 21. aprila 2005. Takrat je štelo okrog 70 članic in članov, vodil pa ga je sedemčlanski odbor v sestavi: Nikolaj Pinterič, predsednik, Franc Svetelj, podpredsednik, Jože Arko, tajnik, Marjan Gladek, zakladnik, in člani Aleksander Sarnavsky, Slavica Navinšek in Anton Vidmar.

Društvo general Maister Kamnik je na slovesnosti ob dnevu Rudolfa Maistra 21. novembra 2011 v Domu kulture Kamnik razvilo društveni prapor.

V dvajsetih letih je kamniško društvo postalo eno najbolj dejavnih Maistrovih društev v Sloveniji. Z Občino Kamnik izjemno dobro sodeluje na vseh prireditvah, ki se organizirajo generalu v čast, pripravlja pa tudi slovesnosti ob Maistrovem doprsnem kipu na pročelju Gimnazije in srednje šole Rudolfa Maistra Kamnik ob njegovem rojstnem dnevu in dnevu generala Maistra, pri katerih aktivno sodelujejo tudi vodstvo, dijakinje in dijaki. Društvo skupaj z Občino Kamnik s krajšo prireditvijo pred Maistrovim spomenikom vsako leto počasti obletnico generalove smrti.

Na pobudo Društva general Maister Kamnik in z njegovim zavzetim sodelovanjem je Občina Kamnik dala v izdelavo spominsko obeležje 51 Maistrovim borcem iz naše občine, ki je bilo postavljeno tik ob Maistrovem spomeniku, odkrito pa na njegov praznik 23. novembra 2019. Društvo je 26. julija 2023 v vitrino Maistrove hiše postavilo njegov bronasti doprsni kip, delo akademskega kiparja Nikolaja Pirnata.

Društvo vsako leto v aprilu za zaključek praznovanja občinskega praznika organizira Maistrov pohod od njegovega spomenika na Trgu talcev, po Šutni, do rojstne hiše, Gimnazije in srednje šole Rudolfa Maistra Kamnik na Visoko špico in mimo Starega gradu nazaj v dolino. Pohoda se redno udeleži 50 do 100 pohodnikov.

Društvo si prizadeva predstaviti pomembnega kamniškega rojaka zlasti mladim, zato vsako leto organizira več razstav o njegovem življenju in delu, ob odprtjih pa so tudi predstavitvena predavanja. Razstava je bila že v vseh kamniških šolah in v Komendi, v stavbi Občine Kamnik in v Termah Snovik.

Društvo skupaj z Medobčinskim muzejem Kamnik v Maistrovi hiši mesečno pripravlja predavanja o Maistru, njegovih soborcih, pomembnih osebnostih in dogodkih njegovega časa ter sodeluje s Koordinacijo veteranskih in domoljubnih organizacij v Kamniku pri spodbujanju domoljubja mladih. Od leta 2012 dalje vsako leto razpišejo natečaj likovnih in literarnih del na tematiko domoljubja, na katerem sodelujejo učenke in učenci osnovnih šol iz Kamnika in Komende.

V letu 2024, letu generala Maistra, je bilo Društvo še posebej aktivno – Občini Kamnik je posredovalo predlog za oblikovanje komisije za pripravo in vodenje prireditev v počastitev spomina generala Maistra. Članice in člani Društva general Maister Kamnik so bili soustvarjalci izjemno lepe slavnostne akademije, pobudniki in organizatorji odmevnega koncerta kamniških zborov v samostanu Mekinje, kjer so ti predstavili uglasbene Maistrove pesmi. Društvo je sodelovalo tudi pri izdaji izbranih Maistrovih pesmi.

Občinski svet Občine Kamnik podeljuje Društvu general Maister Kamnik bronasto priznanje Občine Kamnik za ohranjanje spomina na generala Maistra in širjenje domoljubja zlasti med mladimi.

Društvo general Maister Kamnik skrbi za ohranjanje spomina na velikega kamniškega rojaka Rudolfa Maistra in njegove borce za severno mejo. Ustanovljeno je bilo leta 2003 kot podružnica Društva general Maister Ljubljana, v samostojno Društvo general Maister Kamnik pa se je preoblikovalo leta 2005. Tedaj je štelo približno 70 članic in članov.

V dvajsetih letih je kamniško društvo postalo eno najbolj dejavnih Maistrovih društev v Sloveniji. Ima 130 članic in članov. Zelo zavzeto sodeluje z Občino Kamnik, pripravlja slovesnosti ob doprsnem kipu na pročelju Gimnazije in srednje šole Rudolfa Maistra Kamnik in ob generalovem spomeniku sredi Kamnika na dan njegove smrti.

Na pobudo in s sodelovanjem Društva general Maister Kamnik je Občina leta 2019 ob Maistrov spomenik postavila spominsko obeležje 51 Maistrovim borcem iz občine Kamnik. Društvo pa je leta 2023 v vitrino Maistrove hiše postavilo bronast doprsni kip generala Maistra, delo kiparja Nikolaja Pirnata.

Društvo vsako leto v počastitev občinskega praznika organizira Maistrov pohod. Rudolfa Maistra si prizadeva predstaviti širši javnosti, predvsem mladim, zato vsako leto organizira več razstav o njegovem življenju in delu. Razstava je bila že v vseh kamniških šolah in v Komendi, v stavbi Občine Kamnik in v Termah Snovik.

Lani, v letu generala Maistra, je bilo Društvo še posebej delavno. Občini je predlagalo ustanovitev komisije za pripravo prireditev v počastitev spomina generala Maistra. Na njihovo pobudo je bila izvedena izjemno kakovostna slavnostna akademija, organiziran odmeven koncert kamniških zborov, ki so izvajali Maistrove uglasbene pesmi, bili pa so tudi pobudniki izdaje novega izbora pesmi z naslovom *Maistrovih trideset*.